ไฟแนนซ์ทูเดย์
ข้อสรุปล่าสุดอย่างไม่เป็นทางการ เรื่องการแบ่งงานของรัฐมนตรีในกระทรวงการคลัง
3 ก.พ. 2555

ข้อสรุปล่าสุดอย่างไม่เป็นทางการ เรื่องการแบ่งงานของรัฐมนตรีในกระทรวงการคลัง 
โดยเฉพาะ 2 รัฐมนตรีช่วยนั้น แว่วว่า ทนุศักดิ์ เล็กอุทัย รมช.คลัง จะรับหน้าเสื่อดูแล 3 กรมภาษียกแผง ส่วนหน่วยงานที่ซือเจ๊จับตาคือ สำนักงานสลากกินแบ่งรัฐบาล นั้นได้ข่าวว่า เดอะ-โต้งกิตติรัตน์ ณ ระนอง รองนายกฯ และ รมว.คลัง ตกลงใจมอบให้ ทนุศักดิ์ กำกับดูแลด้วยเช่นกัน




ส่วน ป๋าวิรุฬ เตชะไพบูลย์ รมช.คลัง คนเก่าก็ไม่ให้น้อยหน้า เดอะโต้งแบ่งเค้กให้กำกับดูแลแบงก์รัฐแบบยกแผง รวมถึงธนาคารออมสินด้วย แบ่งให้อย่างนี้ไม่มีงอแง...
...เห็นธนาคารเพื่อการเกษตรและสหกรณ์การเกษตร หรือ ธ.ก.ส. ขอกู้ซอฟต์โลนจาก ธปท.วงเงิน 6 หมื่นล้านบาท เพื่อปล่อยกู้เกษตรกรและผู้ประกอบการน้ำท่วมแล้วถึงขั้น อึ้ง ทึ่ง เพราะเงินซอฟต์โลนกำหนดเงื่อนไขว่า ต้องปล่อยกู้สมทบกันระหว่าง ธปท.กับแบงก์ในสัดส่วน 70% ต่อ 30% ถ้า ธ.ก.ส.ขอกู้ซอฟต์โลนมา 6 หมื่นล้านบาท เท่ากับว่า ธ.ก.ส.ต้องใส่เงินสมทบอีกกว่า 2-3 หมื่นล้านบาท โอ้โห...ไอ้หยา 
...งานนี้น่าสงสัยว่า ด้วยเงื่อนไขการปล่อยกู้เพื่อช่วยเหลือเกษตรกรที่ได้รับผลกระทบจากน้ำท่วม ซึ่งขีดเส้นไว้เฉพาะในปี 2554 ถามว่าจะมีเกษตรกรที่ได้รับความเสียหายมากมายถึงเกือบ 1 แสนล้านบาทจริงหรือไม่ เพราะที่ผ่านมา ยอดปล่อยกู้ผู้ประสบภัยยังทำได้กว่า 2,000 ล้านบาทเท่านั้น นี่จะโถมมาถึง 6 หมื่นล้านบาทเชียวรึ 
...จักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) ยิ้มแก้มปริเมื่อ สบน.ได้รับรางวัล “Best Local Currency Bond 2011” และรางวัล “Best Thailand Deal 2011” จากนิตยสาร FinanceAsia นิตยสารการเงินการลงทุนของฮ่องกงที่ได้รับความนิยมและเชื่อถือในภูมิภาคเอเชีย
...เพราะความสำเร็จที่ออกพันธบัตรชดเชยเงินเฟ้อ (ILB) เป็นครั้งแรกของกลุ่มประเทศอาเซียน ที่ออกพันธบัตรให้ผลตอบแทนแปรผันไปตามอัตราเงินเฟ้อ ระดมทุนได้ 4 หมื่นล้านบาทในครั้งเดียว และมีนักลงทุนทั้งในและต่างประเทศถึง 10 ประเทศ เข้าร่วมประมูลรวมกันกว่า 6.5 หมื่นล้านบาท